Komisjoni määrus (EÜ) nr 815/2004,

29. aprill 2004,

millega kehtestatakse üleminekumeetmed piima ja piimatoodete ekspordiks vastavalt määrusele (EÜ) nr 174/1999 Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisel Euroopa Liiduga

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,

ning arvestades järgmist:

(1) Komisjoni määruse (EÜ) nr 174/1999, millega kehtestatakse nõukogu määruse (EMÜ) nr 804/68 rakendamise üksikasjalikud erieeskirjad piima ja piimatoodete [1] ekspordilitsentside ja -toetuste kohta, artikli 1 lõikega 4 nähakse ette, et selleks, et saada toetust, peavad tooted vastama nõuetele, mis on toodud nõukogu direktiivis 92/46/EMÜ, millega sätestatakse toorpiima, kuumtöödeldud piima ja piimapõhiste toodete tootmise ja turuleviimise tervishoiueeskirjad. [2] Muuhulgas peavad tooted olema valmistatud heakskiidetud ettevõttes ja vastama nimetatud direktiivi C lisa IV peatüki punktis A toodud tervishoiumärgistuse nõuetele.

(2) Komisjoni 19. märtsi 2004. aasta otsusega 2004/280/EÜ, millega kehtestatakse üleminekumeetmed teatavate loomse päritoluga toodete kaubastamiseks, mis on toodetud Tšehhis, Eestis, Küprosel, Lätis, Leedus, Ungaris, Maltas, Poolas, Sloveenias ja Slovakkias [3] (siin ja edaspidi "uued liikmesriigid"), kehtestatakse üleminekumeetmed, soodustamaks uute liikmesriikide üleminekut olemasolevalt süsteemilt ühenduse veterinaarseadusandluse kohaldamisest tulenevale süsteemile. Vastavalt nimetatud otsuse artiklile 3 annavad liikmesriigid ajavahemikuks 1. maist kuni 31. augustini 2004 kaubandusloa toodetele, mis on toodetud uute liikmesriikide ettevõtetes, millel on luba eksportida piimatooteid ühendusse enne ühinemiskuupäeva, tingimusel et tooted kannavad ühenduse asjaomase ettevõtte eksporditervishoiumärki ja nendega on kaasas dokument, millega tunnistatakse, et nad toodeti kooskõlas otsusega 2004/280/EÜ.

(3) Seetõttu on asjakohane teha erand määruse (EÜ) nr 174/1999 suhtes ja näha ette, et tooted, mis vastavad otsuse 2004/280/EMÜ artiklile 3 ja millel on kaubandusluba ajavahemikuks 1. maist 31. augustini 2004, peaksid saama õiguse eksporditoetuseks.

(4) Käesoleva määrusega ette nähtud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Erandina määruse (EÜ) nr 174/1999 artikli 1 lõikest 4 on õigus eksporditoetusele piimatoodetel, mis on toodetud enne ühinemiskuupäeva Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ettevõtetes, millel on õigus eksportida ühendusse enne ühinemiskuupäeva, ja mis on eksporditud ühendusest ajavahemikus ühinemiskuupäevast kuni 31. augustini 2004, tingimusel et nad vastavad otsuse 2004/280/EÜ artikli 3 lõigetes a ja b toodud nõuetele.

Nimetatud otsuse artikli 3 punktis b viidatud dokument vastab sellele, mis on toodud direktiivi 92/46/EMÜ artikli 5 lõikes 8.

Artikkel 2

Käesolev määrus jõustub Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingu jõustumise korral selle jõustumiskuupäeval.

Seda kohaldatakse ekspordideklaratsioonide suhtes, mis on heaks kiidetud alates käesoleva määruse jõustumiskuupäevast kuni 31. augustini 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. aprill 2004

Komisjoni nimel

komisjoni liige

Franz Fischler

[1] EÜT L 20, 27.1.1999, lk 8.Määrust on viimati muudetud määrusega (EÜ) nr 597/2004 (ELT L 94, 31.3.2004, lk 42).

[2] EÜT L 268, 14.9.1992, lk 1. Direktiivi on muudetud määrusega (EÜ) nr 806/2003 (ELT L 122, 16.5.2003, lk 1).

[3] ELT L 87, 25.3.2004, lk 60.

--------------------------------------------------